**Канспект занятка па адукацыйнай галіне “Развіццё маўлення і культура маўленчых зносін” для дзяцей сярэдняй групы**

**Тэма: “Падарожжа да бабулі Ганулі”**

**Праграмны змест**: фарміраваць уменне выкарыстоўваць варыятыўныя формы прывітання, развітання, падзякі; фарміраваць уменне называць аб’екты прыроды, іх дзеянні; фарміраваць уменне ўтвараць месны склон назоўнікаў; фарміраваць уменне правільна вымаўляць гук [ў] у словах і фразах; фарміраваць уменне ўзнаўляць мастацкія творы на беларускай мове; развіваць элементарныя навыкі зносін на беларускай мове; выхоўваць асновы нацыянальнага светапогляду.

**Абсталяванне:** клубочак; відарысы кропель, на якіх карткі з намаляванымі свойскімі жывёламі і з тым, якую карысць прыносяць; парасон; гукі свойскіх жывёл; сонейкі з настроем; адлюстраванні свойскіх жывёл; кошык з пачастункамі.

**Папярэдняя работа:** разглядванне малюнкаў з выявамі хатніх жывёл, завучванне на памяць вершаў, чытанне казак, апавяданняў, гутаркі пра хатніх жывёл.

**Ход занятка:**

**Выхавальнік (В.).** Сёння наша хата гасцямі багата. Шчыра ўсіх вітаем і здароўя вам жадаем! Дзеці, давайце павітаемся з нашымі гасцямі.

(*Дзеці ў крузе гавораць з дарослым*.)

                        Сонейка ўстала,

                        Раніца настала.

                        Мы ўсе сабраліся,

                        За рукі ўзяліся,

                      І павіталіся:

Добрай раніцы!

”Добрай раніцы!” мы кажам вам.

Вельмі рады мы гасцям!

**Сюрпрызны момант**

**В. Сёння раніцай паштальён прынёс да нас у групу ліст. Хочаце даведацца ад каго ён?**

***Выхавацель чытае ліст.***

**“Даражэнькія дзеці! Я жыву ў вёсцы Сонечнай. Сёння ноччу на маім падвор’і адбылося дзіва.**

              Што за дзіва сярод ночы?

                Чутны незвычайны хор.

                Кот спявае:” Аў-аў-аў”,

                А сабака:” Мяў-мяў-мяў”.

                Конь сярдуе на яго,

                Барытонам цягне:” Му-у-у”.

                Голас чый, не разбяру.

                Вось табе і на!

(Н.Галіноўская “Птушыны хор”)

Дапамажыце мне, калі ласка, разабрацца з цудам. Прыязджайце да мяне ў госці. А дапаможа вам знайсці дарогу да мяне чароўны клубочак. Буду вас чакаць. Бабуля Гануля.”

**В.** Ну, што, паедзем у госці да бабулі Ганулі? Тады трэба ў дарогу збірацца. Адправімся мы пешшу, згодны? (Адказы дзяцей.)

***Выхавацель коціць клубок, прыгаворваючы:* «**Клубочак чароўны, каціся, каціся, вядзі нас, ды не заблудзіся.”

*Дзеці разам з выхавацелем ідуць за клубочкам.*

**В.** Нашы ножкі ішлі, ішлі і куды нас прывялі? А вось і дом бабулі Ганулі.

*З дому выходзіць бабуля Гануля (пераапрануты выхавацель).*

**Бабуля Гануля.** Прывітанне, мае даражэнькія! Усіх вітаю, на падвор'е запрашаю. Дапамажыце з цудам разабрацца. Мае хатнія сябры вырашылі пажартаваць, на галасы розныя паспяваць. Паслухайце і скажыце, хто як насамрэч спявае, хто як размаўляе.

**Гульнявое практыкаванне «Як хто размаўляе?»**

***Гучаць гукі вясковага двара (запіс галасоў).***

**В.** Дзеці, заплюшчыце вочкі і паслухайце. Каго вы пачулі? (*Дзеці выказваюць свае меркаванні.*)

- Якія гукі падае карова (конь, кот, сабака, свіння)? Што ён (яна) робіць?

                      Карова – му-му-му - рыкае.

                      Свіння - рох-рох-рох - рохкае.

                      Конь - і-го-го - іржэ.

                      Авечка - бе-бе-бе - бляе.

                      Сабака - гаў-гаў-гаў - гаўкае.

                      Кот – мяў-мяў-мяў - мяўкае.

**В**.Як назваць іх адным словам? Дакажыце, чаму іх называюць свойскімі.

**Дз.** Яны прыносяць карысць чалавеку. Яны жывуць з чалавекам. Чалавек пра іх клапоціцца.

**В.** А ці ведаеце, чаму яны галасы падавалі? Яны мяне будзілі, есці хацелі. Давайце мы іх пакормім. Паглядзіце, у мяне цэлы кошык прысмакаў. Выбірайце пачастункі і пойдзем карміць маіх сяброў.

**Гульня ”Раскажы, чым ты пакарміў жывёлу”**

**На стале стаяць фігуркі жывёл, перад імі – сподачкі. З кошыка ўзяць пачастунак і пакласці на сподачак перад жывёлай.**

**Дз**. – Сенам пакармлю каня. Бульбай пакармлю свінню. Косткай пакармлю сабаку. Травой пакармлю карову. Зярном пакармлю курыцу. Малаком пакармлю ката.

**В.** Паглядзіце, коцік пад’еў і з намі пагуляць захацеў. Ён такі гарэза.

**Скорагаворка ”Коцік”**

                Коцік шэры ў кватэры са сцяны садраў шпалеры. (А. Зэкаў.)

*(Дзеці разам прагаворваюць і па аднаму, з рознай сілай голасу і з розным настроем.)*

**В.** А цяпер прыдумайце чыстагаворкі пра хатніх жывёл.

**Дз.** Аў-аў-аў – коцік мышку дагнаў.

Аў-аў-аў – нас сабака прагнаў.

Уў-уў-уў – конь карову падмануў.

**В**. А давайце раскажам коціку верш, які мы пра яго ведаем.

**Фізхвілінка “Кот Мурлыка”**

Кот Мурлыка, кот царапка

Вучыць дзетак танцаваць:

Ножку ўлева, ножку ўправа –

Раз, два, тры, чатыры, пяць.

**Бабуля.** Мае хатнія сябры зноў жартуюць. Дапамажыце разабрацца, дзе чыё дзіцяня. Так разгуляліся маленькія, што паўцякалі ад маці.

**В.** Перш, чым прыступіць да выканання задання, пагуляем з нашымі пальчыкамі.

**Пальчыкавая гульня “Кот на печку пайшоў”**

Кот на печку пайшоў, *(“крочыць” пальцамі па стале)*

Гаршчок кашы знайшоў. *(зрабіць “гаршчок” з далоняў)*

А на печы калачы, *(“ляпіць” рукамі калачы)*

Як агонь, гарачы. *(дзьмуць на далоні)*

Пернікі пякуцца,

Кату ў лапы не даюцца. *(пагразіць пальцам)*

**Гульня “Правядзі маці да дзіцяняці**”

Па кропках “правесці” дарослую жывёліну да свайго дзіцяняці і назваць, хто ў каго.

**В.**Паглядзіце, якая хмара набліжаецца, а вось і парасон. Ён чароўны. Каб нам дапамог, трэба сабраць усе кропелькі на яго. *(На адных кропельках малюнкі жывёл, а на другіх - якую карысць яны прыносяць.)*

**Гульня “Чароўны парасон”**

**Дз.** Карова дае малако.

-Конь дапамагае па гаспадарцы, перавозіць грузы.

-Свіння дае мяса і сала.

-Авечка дае воўну.

-Каза дае малако.

-Кот ловіць мышэй.

-Курыца дае яйкі, мяса.

-Сабака сцеражэ дом.

**В.** Настаў час нам развітацца і ў сад вяртацца.

**Дз.** Да пабачэння, бабуля!

**Бабуля:** Да пабачэння, мае даражэнькія! Прыязджайце да мяне яшчэ, буду рада вас бачыць. *(Бабуля раздае пачастункі дзецям.)*

**В**. Назад паскачам на кані. Дарогу ўжо ведаем. *(Дзеці скачуць і цокаюць.)*

-Вось мы зноў у дзіцячым садзе.

-Ці спадабалася вам падарожжа?

-Якія верныя сябры ёсць у бабулі?

-Як гэтыя жывёлы называюцца?

-З якім настроем вы вярнуліся з падарожжа? *(Кожны вызначае і выбірае тварык з патрэбным настроем.)*

-Жадаю вам, каб добры настрой быў з вамі ўвесь час!

-А зараз падарыце свой добры настрой гасцям. *(Дораць смайлікі.)*

Дзаржаўная ўстанова адукацыі “Дзіцячы сад №12 г. Ліды”

Канспект занятка па адукацыйнай галіне “Развіццё маўлення і культура маўленчых зносін” у сярэдняй групе

Тэма: “Падарожжа да бабулі Ганулі”

выхавацель: Бутурля Ганна Станіславаўна

снежань, 2022